b'\n_START_ARTICLE_\nNicklas Lidstr\xc3\xb6m\n_START_PARAGRAPH_\nNicklas Erik Lidstr\xc3\xb6m (f\xc3\xb8dt d. 28. april 1970 i V\xc3\xa4ster\xc3\xa5s, Sverige) er en svensk ishockeyspiller der spiller for Detroit Red Wings i NHL. Hans foretrukne position p\xc3\xa5 isen er back. Lidstr\xc3\xb6m, som debuterede i NHL i 1991 har spillet hele sin NHL-karriere for Detroit, og han har v\xc3\xa6ret klubbens kaptajn fra s\xc3\xa6sonen 2006-07. Da Detroit vandt Stanley Cuppen i s\xc3\xa6sonen 2007-08 blev Lidstr\xc3\xb6m den f\xc3\xb8rste europ\xc3\xa6iske kaptajn der kunne l\xc3\xb8fte Stanley Cup trof\xc3\xa6et._NEWLINE_Han har vundet Stanley Cuppen 4 gange og prisen den bedste back i NHL \xe2\x80\x93 det s\xc3\xa5kaldte James Norris Memorial Trophy \xe2\x80\x93 6 gange. Han betragtes af de fleste eksperter som den bedste back i sin \xc3\xa6ra._NEWLINE_Med Tre Kronor har Lidstr\xc3\xb6m vundet VM i ishockey i 1991 og OL-guld i 2006. Han blev dermed det 17. medlem i den s\xc3\xa5kaldte Triple Gold Club af spillere som har vundet b\xc3\xa5de VM, OL og Stanley Cuppen._NEWLINE_Lidstr\xc3\xb6m er kendt som en intelligent spiller der er i stand til at l\xc3\xa6se spillet og derved altid placere sig rigtigt. Han har aldrig v\xc3\xa6ret kendt som en fysisk spiller med kraftige tacklinger. Bl.a. derfor har han aldrig f\xc3\xa5et mange udvisningsminutter p\xc3\xa5 trods af at han spiller forholdsvis mange minutter per kamp. Hans spillestil er m\xc3\xa5ske ogs\xc3\xa5 medvirkende til at han n\xc3\xa6sten aldrig er skadet \xe2\x80\x93 han har s\xc3\xa5ledes kun misset 17 kampe pga af skade over 12\xc2\xbd s\xc3\xa6soner._NEWLINE_I s\xc3\xa6sonen 2001-02 vandt Lidstr\xc3\xb6m Conn Smythe Trophy som den mest v\xc3\xa6rdifulde spiller i slutspillet. Han blev dermed den f\xc3\xb8rste europ\xc3\xa6er der vandt trof\xc3\xa6et._NEWLINE_Lidstr\xc3\xb6m stod til at tjene 10 millioner USD i s\xc3\xa6sonen 2005-06, men som f\xc3\xb8lge af den nye l\xc3\xb8naftale mellem spillerne og ejerne, blev dette bel\xc3\xb8b reduceret med 24% til 7,6 millioner USD._NEWLINE_I sommeren 2006 forl\xc3\xa6ngede Lidstr\xc3\xb6m sin kontrakt med Detroit i yderligere to s\xc3\xa6soner. Lidstr\xc3\xb6m vil med sin nye kontrakt ligesom i 2005-06 tjene 7,6 millioner USD per s\xc3\xa6son.'